text: Region Syddanmark har sparet 33 millioner kroner
  03 januar 2016 kl. 16.58
  Pengene er sparet ved at skifte dyr medicin ud med et billigere kopiprodukt. Nu vil regionen skifte andre dyre præparater ud med billigere produkter.
  Det er en task force i regionen som skal sikre, at andre dyre præparater bliver skiftet ud med en billigere medicin, så snart patenterne udløber, fortæller DR Syd søndag. 
  -Der er brug for at tænke smartere på medicinområdet, siger lægefaglig direktør på Sygehus Sønderjylland, Søren Aggestrup til DR Syd. 
  -Vi mangler jo penge i sundhedsvæsnet, og hvis vi kan skaffe de penge ved at være omhyggelig med, hvilken medicin vi bruger, så kan vi bevare de varme hænder, som vi gerne vil, siger Søren Aggestrup
  Beregninger viser at sygehusene om fem år vil bruge 13,2 milliarder kroner på medicin, hvis man ikke finder billigere præparater.
  